寄題明州太守錢君倚衆樂亭
作者：鄭獬
朝代：宋

paragraphs: 使君何所樂，樂在南湖濱。
有亭若孤鯨，覆以青玉鱗。
四面擁荷花，花氣摇紅雲。
使君來遊携芳樽，兩邊佳客坐翠裀。
鄞江鮮魚甲如銀，玉盤千里紫絲蓴。
金壺行酒雙美人，小履輕裙不動塵。
壯年行樂須及辰，高談大笑留青春。
遊人來看使君遊，芙蓉爲檝木蘭舟。
橫簫短笛悲晚景，畫簾繡幕翻中流。
貪歡尋勝意不盡，相招却渡白蘋洲。
日落使君扶醉歸，遊人散後水煙霏。
紫鱗跳復戲，白鳥落還飛。
豈獨樂斯民，魚鳥亦忘機。
使君今作螭頭臣，遊人依舊歲時新。
空餘華榜照湖水，更作佳篇誇北人。